Di taggara n yixef-agi, nessaweḍ ad d-nefk tabadut i tamacahut d tulmisin-is s umata, d tesleḍt-ines si tama n uzenziɣ n Greimas akked twuriwin n Propp, tasleḍt n tmucuha ama si tama n Propp neɣ Greimas, yeǧǧa-aɣ ad negzu adeg yesɛa ugrud di tmucuha-agi n wammud-nteɣ, imi d netta i d asaḍ, asaḍ d netta i irebḥen di taggara, agrud yettwali yewweḍ ɣer wayen yebɣa, di tewsatin n tmucuha nwala d akken llant tmucuha i ḥekkun kan i yigerdan. Syin akin nuɣal ɣer termest n ugrud i tmacahut taqbaylit d wamek i tt-yettqabal, nwala-d amek i tettɛawan-it akken ad yegzu ayen iḍerrun di tilawt, akken i yettaf tiririt ɣef isteqsiyen-is wid ur d yufi ara di tilawt. Di tama n tnefsit, nwala amek agrud ijebbed ugar ɣer imawlan-is imi s wallal-agi yezmer ad isɛeddi uger n wakud yidsen.